በግብፅ በ24 ሰዓታት ውስጥ ብቻ 358 ሰዎች በኮሮና ቫይረስ መያዛቸው ተረጋገጠ፡፡
ባሕር ዳር፡ ሚያዝያ 24/2012 ዓ.ም (አብመድ) ገብፅ በኮሮና ቫይረስ የተያዙ ሰዎች ቁጥር 5 ሺህ 895 መድረሱን አስታውቃለች፤ በ24 ሰዓታት ውስጥ በተደረገ ምርመራ በ358 ሰዎች ላይ ቫይረሱ መገኘቱ እንደተረጋገጠ ነው የተመላከተው፡፡የጤና ሚንስቴር ቃል አቀባይ ካሊድ መጋህድን ጠቅሶ ሲ ጂ ቲ ኤን እንደዘገበው በ24 ሰዓታቱ 14 ታማሚዎች ሕይወት አልፏል፤ ይህም በግብፅ በኮሮና ምክንያት የሞቱትን ሰዎች ቁጥር 406 አድርሶታል፡፡ በእርግጥ 79 ሰዎች ማገገማቸውና ከሆስፒታል መውጣታቸው መልካም ዜና ሆኗል፡፡የግብፅ መንግሥት ለስድስት ሳምንታት ጥሎት የነበረውን የእንቅስቃሴ ገደብ ማላላት ጀምሯል፤ ‘‘እየተጠነቀቁ አብሮ መኖር’’ በሚል እሳቤ አገልግሎቶችና የኢኮኖሚ እንቅስቃሴዎች እንዲጀመሩ መንግሥት ፈቅዷል፡፡ በየዕለቱ ለዘጠኝ ሰዓታት የሚቆይ የሰዓት እላፊ ገደብ ግን ተጥሏል፤ የተያዘው የረመዳን ጾም ወቅት እስኪጠናቀቅም የምሽት የሰዓት እላፊ ገደቡ እንደሚቀጥል ሲ ጂ ቲ ኤን ዘግቧል፡፡በአብርሃም በዕውቀት